**Referat af Bestyrelsesmøde den 24-04-2023**

Afholdt på Museet, kl. 14.00-16.00

Tilstede: Kurt, Troels, Henrik, Henning, Kent, Ole og John

Afbud: Benny

**Dagsorden:**

1. Opsamling på indvielses arrangement den 15-04-2023.
2. Status på projektet – udestående arbejder.
3. Status på økonomien i projektet.
4. Beredskabsplan
5. Vedligehold af digerne
6. Generalforsamling 2023 – søndag den 25-06-2023 10-12 på Smålandshavet
7. Eventuelt.

**Ad. 1. Opsamling på indvielsen.**

Arrangementet den 15. april forløb rigtig godt med godt vejr og mange besøgende. Telt, øl og vand var sponseret af Holbøll og de øvrige udgifter på ca. kr. 25.000 til musik, lyd og pølser bliver afholdt af Digelauget.

Der var ca. 400 besøgende til arrangementet. Vi vurderer at de fleste var beboere og dermed andelshavere i projektet, men der var også pænt besøg fra beboere fra Karrebæksminde samt Næstved.

Tak til Holbøll for støtten og til Niras og Næstved Kommune for deltagelsen i arrangementet. Også tak til talerne Miljøminister Magnus Heunicke og Borgmester Carsten Rasmussen, Helle Jessen og Carl Ole Holbøll

**Ad. 2 Status på projektet – udestående arbejder**

Selvom projektet officielt er indviet, er der stadig nogle mindre udestående arbejder der skal udføres, og klager der skal behandles så de eksisterende problemer løses. Der er afholdt møde med Reedtzholm GF og fundet en løsning på de rejste problemer. Der afholdes møde med beboerne på Strandvej den 25-04-2023 og her forventes, der også at der kan laves en aftale. Der har været afholdt et møde med Vinterbaderne og Sejlklubben om en løsning ved Isfuglen og sejlklubbens yderhavn. Der er aftalt et nyt møde hvor de skitserede løsninger vil blive gennemgået og en endelig løsning aftalt.

Holbøll har et par udestående opgaver bl.a. med trævæggene ved Sejlklubben samt yderst på Enø Kystvej. Der mangler også at blive leveret de sidste aluminiumsskot ved Fiskehuset, Ved Broen og ved Lystbåde havnen samt evt. 1 stk. ved Vinterbaderne. Herudover er der en liste med mindre mangler fra Niras som skal gennemgås på det kommende møde med Holbøll. Udover noget manglende dokumentation, er det hovedsageligt opretning af byggepladserne samt vejkanter, fejning og mindre fejl f.eks. udbedring af revner i betonmuren på ydersiden af Vivaldisvinget samt graffiti behandling af betonmuren.

**Ad. 3. Status på økonomien i projektet**

Projektet forventes stadig at blive gennemført indenfor budgettet inklusive de aftalte ekstraarbejder, der er kommet undervejs. Det betyder at projektet kan afsluttes med anlægsomkostninger på ca 40 mio. kr inkl. Moms. De nye regninger på ekstraarbejder gennem den sidste periode skal forhandles på plads før vi har det endelige resultat.

Vi forventer at kunne lukke projektet med en pæn økonomi. Vi er stadig glade for at projektet gennemføres med så flot et økonomisk resultat.

**Ad. 4. Beredskabsplan**

Beredskabsplanen er udarbejdet og vi mangler kun at indgå aftale med en underleverandør til opsætning og vedligehold af skots. Vi har modtage seks tilbud fra interesserede underleverandører. Vi blev enige om at arbejde videre med en lokal underleverandør og holde døren åben til bedste tilbud fra et lokalt firma.

John og Kent arbejder videre med at få en aftale på plads.

Beredskabsplanen skal afprøves i praksis og trænes med underleverandøren, når alle skots er leveret. Holbøll vil stå for undervisning i opsætningen af skots.

**Ad. 5. Vedligehold af digerne.**

Vedligehold af digerne skal varetages af Holbøll det første år. Herefter overgår vedligehold af diget til Digelauget og valgte underleverandører – f.eks. til slåning af græs på jorddigerne og sandfyldning på stranden.

Digelauget skal udarbejde en vedligeholdelsesplan for diget. Holbøll og Niras leverer krav og specifikationer til vedligeholdelsesplanen.

Prisen for vedligehold vil indgå i Digeprojektets samlede økonomi. I udbudsmaterialet var det forventet af ca 1/5 del af bidraget vil gå til vedligehold. De endelige omkostninger til vedligehold kendes ikke og vil også variere afhængig af vind og vejr samt slid på digerne.

**Ad. 6. Generalforsamling den 25. juni kl. 10-12 på Smålandshavet.**

Alle aftaler vedr. generalforsamlingen er på plads. De sidste detaljer aftales og færdiggøres på et kommende bestyrelsesmøde tæt på den 25. juni.

Der er to bestyrelsesmedlemmer på valg – Ole og Henning. Begge er villige til genvalg for en ny treårig periode.

**Ad. 7. Eventuelt**

Der blev talt lidt om skiltningen på og ved digerne. Det ser umiddelbart ud til at skiltningen virker og respekteres. Der mangler stadig at blive opsat nogle skilte – og der skal laves et par nye skilte med ny tekst. Arbejdet forventes udført inden for de næste par uger. Bestyrelsen vil følge trafikken på og omkring digerne hen over sommeren. Det er her at skiltningens effekt vil blive trykprøvet.

Næste bestyrelsesmøde afholdes medio eller slut maj.

Referat udsendt til kommentarer og/eller godkendelse 27-04-2023

John Kryger